KIRJALLINEN KYSYMYS P-0147/01

esittäjä(t): Vincenzo Lavarra (PSE) komissiolle

(23. tammikuuta 2001)

Aihe: Fibronit-yrityksen aiheuttama asbestivaara Barissa

Euroopan unioni pitää ensisijaisen tärkeinä toimintatapoja, joiden päämääränä on parantaa elämänlaatua kaupungeissa ja yleisemmin suojella ympäristöä, kaupunkilaisten terveyttä sekä työntekijöiden turvallisuutta työpaikoilla.

Barin kaupunki aikoo muokata rakennusmaaksi alueen, jolla on nyt jo toimintansa lopettaneen Fibronit-yrityksen kiinteistö, vaikka kyseisen kiinteistön edelleen olemassa olevissa rakenteissa ja entisen teollisuusalueen maaperässä on saastuttavia aineita.

Keskellä kaupunkia ja runsasväkisiä San Pasqualen ja Japigian asuinalueita sijaitsevan entisen Fibronit-yrityksen kiinteistön purkaminen ja kyseisen alueen uudelleenrakentaminen aiheuttaisi asbestipölyn vaarallisen leviämisen ympäristöön, millä olisi kielteisiä seurauksia asukkaiden ja kyseisen rakennusalueen työntekijöiden terveydelle.

Aloitetta vastaan on esitetty lukuisia näkemyksiä. Niitä ovat esittäneet niin politiikan ja asukasyhdistysten kuin myös akateemisen, terveydenhuollon ja ympäristöalan edustajat, ja näkemysten mukaan olisi vaarattomampaa ja siten suotavampaa tehdä alueesta yleinen puisto, jolloin alueen turvallisuus voitaisiin taata, ilman että asbestijäämiä siirretään muualle.

Voiko komissio edellisen perusteella vastata seuraaviin kysymyksiin:

1. Mihin toimenpiteisiin Euroopan unioni on ryhtynyt tai mihin toimiin se aikoo ryhtyä varmistaakseen sellaisten teollisuusalueiden valvonnan ja puhdistuksen, joilla esiintyy runsaasti asbestia?

2. Mitä keinoja tulisi Euroopan unionin mielestä käyttää, jotta asbesti voidaan poistaa kyseisen kaltaisissa tapauksissa, joissa teollisuusalue sijaitsee kaupungissa?

3. Katsooko komissio, että asiasta saatujen tietojen perusteella olisi suosittava keinoja, joiden avulla vältettäisiin asbestin saastuttaman maa-aineksen siirtäminen ja muokkaaminen?

Margot Wallströmin komission puolesta antama vastaus

(6. maaliskuuta 2001)

Yhteisön lainsäädännössä otetaan huomioon asbestiin liittyvät vaarat monelta eri kannalta.

Toimenpiteitä sellaisten työntekijöiden suojelemiseksi, jotka työssään altistuvat asbestista tai asbestia sisältävistä materiaaleista lähtöisin olevalle pölylle, otettiin käyttöön jo työntekijöiden suojelemisesta vaaroilta, jotka liittyvät asbestialtistukseen työssä, 19. syyskuuta 1983 annetulla neuvoston direktiivillä 83/477/ETY(1). Asbestin aiheuttaman ympäristön pilaantumisen ehkäisemisestä ja vähentämisestä 19. maaliskuuta 1987 annetussa neuvoston direktiivissä 87/217/ETY(2) säädettiin useista asbestin käyttöön ja käytöstä poistamiseen liittyvistä yleisistä toimenpiteistä. Asbestijätteen käsittelystä on puolestaan säädetty myrkyllisistä ja vaarallisista jätteistä 20. maaliskuuta 1978 annetussa neuvoston direktiivissä 78/319/ETY(3), joka on kumottu ja korvattu vaarallisista jätteistä 12. joulukuuta 1991 annetulla neuvoston direktiivillä 91/689/ETY(4). Tämä säädös sisältää vaarallisten jätteiden käsittelyä koskevia yleisiä säännöksiä. Lisäksi jätteistä 15. heinäkuuta 1975 annetussa neuvoston direktiivissä 75/442/ETY, sellaisena kuin se on muutettuna direktiivillä 91/156/ETY(5), asetetaan jäsenvaltioille yleinen velvoite varmistaa, että jätteitä hyödynnetään ja niistä huolehditaan vaarantamatta ihmisten terveyttä sekä käyttämättä prosesseja tai menetelmiä, jotka saattavat vahingoittaa ympäristöä.

Ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annetun neuvoston direktiivin 96/61/EY(6) 3 artiklassa säädetään, että tarvittaviin toimenpiteisiin ryhdytään toiminnan lopullisen päättymisen jälkeen, jotta pilaantumisvaara vältettäisiin ja tuotantoalue saatettaisiin tyydyttävään tilaan. Tämä koskee tiettyjä teollisen toiminnan luokkia, jotka ovat potentiaalisesti merkittäviä pilaantumisen aiheuttajia, kuten asbestia tuottavia ja asbestipohjaisia tuotteita valmistavia laitoksia. Laitosten, joille on myönnetty toimintalupa ennen lokakuuta 1999, on toimittava direktiivin säännösten mukaisesti lokakuusta 2007 alkaen. Laitokset, jotka on jo suljettu, kuten Fibronitin laitos, eivät kuulu tämän säädöksen sovellusalaan.

Yhteisöllä ei kuitenkaan ole lainsäädäntöä, joka koskisi nimenomaan runsaasti asbestia sisältävien tehdasalueiden puhdistusta tai päätöstä poistaa tai jättää poistamatta asbesti rakennuksista. Jäsenvaltiot voivat päättää edellä mainitun yhteisön lainsäädännön asettamista rajoissa, miten ne toimivat olemassa olevien rakennusten rakenteissa olevan asbestin kanssa.

(1) EYVL L 263, 24.9.1983.

(2) EYVL L 85, 28.3.1987.

(3) EYVL L 84, 31.3.1978.

(4) EYVL L 377, 31.12.1991.

(5) EYVL L 78, 26.3.1991.

(6) EYVL L 257, 10.10.1996.